ΓΡΑΠΤΗ ΕΡΩΤΗΣΗ E-3984/98

υποβολή: Jesús Cabezón Alonso (PSE) προς το Συμβούλιο

(4 Ιανουαρίου 1999)

Θέμα: Δημοψήφισμα για την αυτοδιάθεση της Δυτικής Σαχάρας

Ο Γενικός Γραμματέας του ΟΗΕ κ. Kofi Annan κατά την τελευταία επίσκεψή του στους καταυλισμούς των προσφύγων Σαχραουΐ στις αρχές του Δεκεμβρίου 1998, επέτυχε να άρει ένα από τα κωλύματα των προετοιμασιών του δημοψηφίσματος αυτοδιάθεσης της Δυτικής Σαχάρας δεδομένου ότι έπεισε το Μέτωπο Πολισάριο να δεχθεί να συμπεριληφθούν στους καταλόγους ψηφοφόρων στο προαναφερθέν δημοψήφισμα το οποίο θα διεξαχθεί το 1999 πολλές χιλιάδες ατόμων.

Παρά την σημαντική αυτή πρόοδο η κυβέρνηση του Μαρόκου επαναλαμβάνει τις αντιρρήσεις της οι οποίες ενδέχεται να θέσουν σε κίνδυνο την πρόοδο και επιτυχία της χειρονομίας του κ. Kofi Annan.

Δεν πιστεύει το Συμβούλιο ότι η Ευρωπαϊκή Ένωση η οποία ενδιαφέρεται για την πρόοδο μιας μεσογειακής πολιτικής θα πρέπει να παρέμβη περισσότερο και να συνεργαστεί ενεργώς ούτως ώστε να υπερβληθούν τα εμπόδια και οι δυσκολίες προκειμένου να μπορέσει να διεξαχθεί, χωρίς νέες αναβολές, το δημοψήφισμα για την αυτοδιάθεση της Δυτικής Σαχάρας κατά το 1999;

Απάντηση

(29 Μαρτίου 1999)

Το Συμβούλιο συμμετέχει ήδη ενεργά στις αναληφθείσες από τα Ηνωμένα Έθνη ενέργειες όσον αφορά την άρση των εμποδίων για την προετοιμασία του δημοψηφίσματος αυτοδιάθεσης της Δυτικής Σαχάρας κατά το έτος 1999.

Το Συμβούλιο παρακολουθεί και επιβλέπει τις εξελίξεις μέσω της δράσης των κρατών μελών τόσο στην εν λόγω περιοχή όσο και στα πλαίσια των ΗΕ στη Νέα Υόρκη. Οι πρωτοβουλίες των ΗΕ στην περιοχή εξετάζονται τακτικά στο πλαίσιο της Κοινής Εξωτερικής Πολιτικής και της Πολιτικής Ασφάλειας, ιδίως δε στο πλαίσιο της αρμόδιας ομάδας εργασίας του Συμβουλίου.

Η Προεδρία, συνεχίζοντας τη διαρκή της υποστήριξη στις προσπάθειες του Γενικού Γραμματέα των Ηνωμένων Εθνών να επιτύχει δίκαια και διαρκή λύση στο πρόβλημα της Δυτικής Σαχάρας, και μετά την επίσκεψη του Γενικού Γραμματέα των Ηνωμένων Εθνών στην περιοχή, προέβη στις 29 Ιουλίου 1998 σε δήλωση εξ ονόματος της Ευρωπαϊκής Ένωσης στην οποία:

- υποστηρίζεται το σχέδιο διευθέτησης για τη Δυτική Σαχάρα που πρότεινε ο Γενικός Γραμματέας των Ηνωμένων Εθνών,

- σημειώνεται ότι εντοπίστηκαν άνω των 140.000 ατόμων που δικαιούνται να συμμετάσχουν στο δημοψήφισμα, εκφράζεται όμως ανησυχία για τις διαφορές που συνεχίζουν να υπάρχουν σχετικά με το ζήτημα των τριών φυλετικών ομάδων,

- χαιρετίζεται η διαιτησία που πρότεινε στα μέρη ο Γενικός Γραμματέας των Ηνωμένων Εθνών προκειμένου να προχωρήσει περαιτέρω η διαδικασία εντοπισμού των ατόμων.

Η δήλωση αυτή ενεθάρρυνε επίσης τα μέρη να επισημοποιήσουν την παρουσία της Ύπατης Αρμοστείας των Ηνωμένων Εθνών για τους πρόσφυγες στην περιοχή και να συνάψουν το πρωτόκολλο επαναπατρισμού των προσφύγων. Υπογράμμιζε τέλος την ανάγκη άμεσης υπογραφής της συμφωνίας για το νομικό καθεστώς των δυνάμεων όσον αφορά την MINURSO (Αποστολή των Ηνωμένων Εθνών για τη διοργάνωση Δημοψηφίσματος στη Δυτική Σαχάρα).

Η ΕΕ πληροφορήθηκε συνεπώς με μεγάλο ενδιαφέρον ότι η κυβέρνηση του Μαρόκου έχει εν τω μεταξύ υπογράψει τη συμφωνία για το νομικό καθεστώς των δυνάμεων όσον αφορά την MINURSO και ελπίζει ότι το βήμα αυτό θα οδηγήσει σε περαιτέρω πρόοδο προς τον στόχο της διεξαγωγής του δημοψηφίσματος αυτοδιάθεσης. Η ΕΕ είναι πρόθυμη να υποστηρίξει τη διαδικασία των ΗΕ κατά την κρίσιμη αυτή φάση.